Joyce Cary
Store norske leksikon,Språk og litteratur,Litteratur i verden,Europa,Storbritannia og Nord-Irlands litteratur,Storbritannia og Nord-Irlands litteratur på 1900-tallet
Joyce Cary var en britisk forfatter. Han deltok under den første verdenskrig i Nigeria, hvor han ble såret, og gikk siden over i den politiske administrasjonen i Nigeria. Flere av bøkene hans henter sitt emne fra Afrika, blant annet suksessromanen Mister Johnson (1939), som er fjerde bind i en tetralogi.
Cary er også kjent for sine fremragende barneskildringer, for eksempel i Charley Is My Darling (1940), om en guttegjeng, og A House of Children (1941). Hans hovedverk er trilogien Herself Surprised (norsk oversettelse i 1953), To Be a Pilgrim og The Horse's Mouth (1941–1944), en skildring av tre meget forskjellige personer sett gjennom deres egne og hverandres øyne.Av Carys senere romaner kan nevnes A Fearful Joy (1949), Prisoner of Grace (1952) og Except the Lord (1953). Han var en glimrende stilist og en satirisk begavelse; hans romaner har stor bredde og et omfattende persongalleri. Selected Essays ble utgitt i 1976. Les mer i Store norske leksikon Storbritannias litteratur roman essay